梅尧臣
二十一日同韩持国陈和叔骐骥院遇雪往李廷老
雪游如梨园，风撼梨花落。
骅骝骧首时，杳杳闻天乐。
楼观何参差，仙居倚寥廓。
群朋思饮酒，饮举北斗杓。
公子邀以归，跃马度城郭。
鹄毳拂轻裘，蛟珠乱疏箔。
少年气若虹，屡起鄱阳谑。
壮语士胆开，狂诃僮指愕。
间或美笑言，又或跪酬酢。
或如猿狙跳，或类虎豹攫。
或廋秦客辞，或纵灌夫恶。
杯盂或迁掷，履舄或搀错。
稍看云容披，斜漏日光薄。
驭仆整辔衔，庖人困羹臛。
还家历南市，灯烛已煜爚。
入门见妻孥，未暇问何若。
刘侯据相招，登堂罗绰约。
往往奏清歌，时时更大噱。
江翁唱渭城，嘹唳华亭鹤。
半夜蜘蛛喜，微然见无著。
主人倍欢欣，劝客如倾壑。
我时已大醉，盏至不解却。
还思一日喧，静坐无适莫。
书作异时谈，竹林何愧怍。